BROJ: 711-I-299-P-133-19/20-04-12

Zagreb, 11. listopada 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“, broj 26/11., 12/12., 126/12., 48/13. i 57/15., u daljnjem tekstu ZSSI), **u predmetu dužnosnice Đurđice Slamek, općinske načelnice Općine Sveta Marija**, pokrenutom Odlukom broj 711-I-1212-P-133/19-02-18 od 17. svibnja 2019., na 65. sjednici, održanoj 11. listopada 2019.g., donosi sljedeću

**ODLUKU**

1. **Istovremenim obnašanjem dužnosti općinske načelnice Općine Sveta Marija i primanjem novčane naknade za sudjelovanje na sjednicama Upravnog vijeća Lokalne akcijske grupe u 2018.g., dužnosnica Đurđica Slamek počinila je povredu članka 14. stavka 5. ZSSI-a.**
2. **Za povredu ZSSI-a, opisanu pod točkom I. izreke ove odluke, na temelju članka 42. stavka 1. podstavka 1. ZSSI-a, dužnosnici Đurđici Slamek izriče se sankcija opomena.**

Obrazloženje

Povjerenstvo je na 50. sjednici, održanoj 17. svibnja 2019.g., na osobni zahtjev dužnosnice Đurđice Slamek, pokrenulo postupak za odlučivanje o sukobu interesa protiv iste dužnosnice, zbog moguće povrede članka 14. stavak 5. ZSSI-a, koja proizlazi iz istovremenog obnašanja dužnosti općinske načelnice Općine Sveta Marija i primanja novčane naknade za sudjelovanja na sjednicama Upravnog vijeća Lokalne akcijske grupe u 2018.g. Nadalje, odlukom o pokretanju postupka o sukobu interesa, temeljem članka 42. stavka 4. ZSSI-a dužnosnici je naloženo da u roku 15 dana od primitka odluke otkloni uzroke moguće povrede članka 14. stavka 5. ZSSI-a, odnosno da od Lokalne akcijske grupe zatraži obustavu daljnje isplate novčane naknade za članstvo u Upravnom vijeću kao i da izvrši povrat cjelokupnog primljenog iznosa te o navedenom dostavi dokaz Povjerenstvu.

Na odluku o pokretanju postupka dužnosnica je dostavila očitovanje 8. srpnja 2019.g., koje je zaprimljeno u ulaznoj pošti Povjerenstva pod brojem: 711-U-2528-P-133/19-03-4.

Dužnosnica je u očitovanju istaknula kako su svi navodi iz Odluke Povjerenstva o pokretanju postupka za odlučivanje o sukobu interesa točni te da je postupila sukladno Odluci o pokretanju postupka. Dužnosnica navodi da je izvršila povrat uplate u novčanom iznosu od 350,00 kuna koji iznos joj je uplaćen od strane Lokalne akcijske grupe Mura-Drava uplaćene protekle godine za sudjelovanje na sjednici Upravnog odbora, budući da je to jedina uplata koju je zaprimila. Nadalje, dužnosnica ističe kako je obavijestila Lokalnu akcijsku grupu Mura-Drava da joj više ne uplaćuje nikakve naknade koje su u suprotnosti s člankom 14. stavkom 5. ZSSI-a.

Člankom 3. stavkom 1. podstavkom 39. propisano je da su općinski načelnici dužnosnici u smislu navedenog Zakona. Uvidom u Registar dužnosnika utvrđeno je da Đurđica Slamek obnašala dužnost općinske načelnice Općine Sveta Marija od 23. svibnja 2013. do 29. svibnja 2017. te ponovno od 30. svibnja 2017.g. nadalje. Stoga je Đurđica Slamek, povodom obnašanja navedene dužnosti, obvezna postupati sukladno odredbama ZSSI-a.

Povjerenstvo je, radi utvrđivanja relevantnih činjenica u ovom postupku, izvršilo uvid u službene mrežne stranice Lokalne akcijske grupe Mura- Drava (www.lag-mura-drava.hr), uvid u Registar udruga Republike Hrvatske pri Ministarstvu uprave, javno objavljene službene podatke i navode u zahtjevu dužnosnice kao i navode i dokumentaciju iz očitovanja dužnosnice.

Uvidom u službene mrežne stranice Lokalne akcijske grupe Mura-Drava (skraćeni naziv: LAG Mura-Drava) utvrđeno je da je dužnosnica Đurđica Slamek jedna od članova Upravnog vijeća istog LAG-a, kao predstavnik Općine Sveta Marija, koja je jedan od osnivača LAG-a. Na istim mrežnim stranicama navodi se da je LAG Mura-Drava osnovana 15. listopada 2012. godine od strane 9 jedinica lokalne samouprave na području Međimurske i Koprivničko-križevačke županije i to: Grad Prelog i donjomeđimurske Općine Orehovica, Goričan, Donji Kraljevec, Sveta Marija, Donji Vidovec, Donja Dubrava, Kotoriba i Legrad u Koprivničko-križevačkoj županiji. Navodi se da je glavni cilj LAG-a održivi razvoj cjelokupnog područja koji se postiže provedbom lokalne razvojne strategije koja predstavlja temeljni strateški dokument te određuje smjernice budućeg razvoja, a temeljena je na specifičnostima određenog ruralnog područja.

Uvidom u podatke iz Registra udruga Republike Hrvatske, pri Ministarstvu uprave (objavljene na internetskoj stranici www.appluprava.hr) Povjerenstvo je utvrdilo da je LAG Mura-Drava upisana u isti registar od 8. studenog 2012.g. pod registarskim brojem 20001240, sa sjedištem u Donjem Vidovcu. Dužnosnica Đurđica Slamek upisana je kao dopredsjednica udruge u mandatu 17. srpnja 2017. – 17. srpnja 2021.g.

Na temelju navoda u zahtjevu dužnosnice i podataka utvrđenih uvidom u javno objavljene službene podatke, utvrđeno je da dužnosnica istovremeno uz obnašanje dužnosti općinske načelnice Općine Sveta Marija, obavlja funkciju članice Upravnog vijeća (ujedno i dopredsjednice) LAG-a Mura-Drava, čiji je Općina u kojoj obnaša dužnost jedan od osnivača, kao i podatak da je dužnosnica za obavljanje navedene druge funkcije u 2018.g. primila novčanu naknadu u iznosu od 350,00 kuna kao i da za istu nije saznala do primitka Potvrde o isplaćenom primitku u 2018.g.

 Uvidom u očitovanje dužnosnice i dokumentaciju dostavljanu uz isto Povjerenstvo je utvrdilo da je dužnosnica dana 01. srpnja 2019.g. izvršila LAG-u Mura-Drava plaćanje u iznosu od 350,00 kuna te da je 05. srpnja 2019. godine obavijestila LAG Mura-Drava da joj ne isplaćuje nikakve naknade koje su u suprotnosti s člankom 14. stavkom 5. ZSSI-a.

Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 20 stavkom 3. ZSSI-a propisano je da obveze koje za dužnosnika proizlaze iz članaka 7., 8., 9., 14. i 17. Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Slijedom navedenoga, s obzirom da je LAG Mura-Drava registrirana kao udruga, na temelju članka 14. stavka 5. ZSSI-a, dužnosnica Đurđica Slamek, u okviru prava da bude članom upravnih i nadzornih tijela najviše dviju neprofitnih udruga i zaklada, može istovremeno uz obnašanje dužnosti općinske načelnice Općine Sveta Marija obavljati funkciju članice Upravnog vijeća (ujedno i dopredsjednice) LAG-a Mura-Drava, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Iz prikupljenih podataka i dokumentacije utvrđeno je da je dužnosnica Đurđica Slamek istovremeno uz obnašanje dužnosti općinske načelnice Općine Sveta Marija u mandatu 2017.g. do 2021.g., primila naknadu za sudjelovanje na sjednicama Upravnog vijeća Lokalne akcijske grupe Mura-Drava u iznosu od 350,00 kuna, čime je počinila povredu članka 14. stavka 5. ZSSI-a.

Stoga je Povjerenstvo odlučilo kao što je navedeno u točki I. izreke

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 14. ZSSI-a Povjerenstvo može izreći sankciju opomene, obustave isplate dijela neto mjesečne plaće i javno objavljivanje odluke Povjerenstva. Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Povjerenstvo je cijenilo okolnost da je dužnosnica osobno podnijela zahtjev za pokretanje postupka kao i da ista nije bila svjesna da joj je naknada isplaćena sve do primitka Potvrde o isplaćenom primitku u 2018.g., kao i da se radi o relativno maloj visini novčane naknade u iznosu od 350,00 kuna. Povjerenstvo je posebice cijenilo okolnost da je dužnosnica, odmah po primitku Odluke o pokretanju postupka, a sukladno nalogu Povjerenstva navedeni iznos vratila LAG Mura-Drava te je od predmetne udruge zatražila da joj se više ne isplaćuje naknade koje su u suprotnosti s člankom 14. stavkom 5. ZSSI-a.

Slijedom navedenog, Povjerenstvo smatra da je, s obzirom na otklonjenu posljedicu kršenja odredbi ZSSI-a, za utvrđenu povredu primjerena sankcija opomena, propisana člankom 42. stavkom 1. točkom 1. ZSSI-a te je istu sankciju izreklo u točki II. izreke ove odluke.

 PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Đurđica Slamek, elektroničkom dostavom
2. Objava na internetskoj stranici Povjerenstva
3. Pismohrana